SKRIFTLIG FORESPØRGSEL E-0216/00

af Enrico Ferri (PPE-DE) til Kommissionen

(4. februar 2000)

Om: De interne udvælgelsesprøver COM/TA/99, COM/TB/99 og COM/TC99

Generaldirektøren for personale og administration i Kommissionen traf den 2. december 1999 afgørelse om at ændre fristerne for de tre ovennævnte interne udvælgelsesprøver indtil den 22. december i strid med opslagene (hvor fristen for indgivelse af ansøgning var fastsat til den 30. juli 1999 kl. 16) og ikke som planlagt at afholde prøverne den 6. og 7. december 1999, men at udsætte dem til en endnu ikke fastsat dato. Kommissionens personale er blevet orienteret om afgørelsen med elektronisk post.

1. Kan Kommissionen oplyse:

a) den nøjagtige begrundelse for denne afgørelse, som er i strid med opslagene for de nævnte udvælgelsesprøver, der i øvrigt er fastsat af Kommissionen selv; en afklaring er især nødvendig, fordi afgørelsen om at ændre fristerne til dels er begrundet ud fra ønsket om at give adgang til de ansøgere, der ifølge teksten til afgørelsen af 2. december 1999 ikke opfyldte kravene i punkt XII i opslagene inden for den heri fastsatte frist (den 30. juli 1999 kl. 16)

b) grundene til, at afgørelsen blev truffet kun to søgnedage, inden prøverne skulle indledes den 6. og 7. december; det er let at forestille sig, hvilke konsekvenser dette har haft for ansøgerne, af hvilke i øvrigt kun de ansatte i Kommissionen blev orienteret i god tid (dvs. inden det oprindeligt fastsatte tidspunkt)

c) hvordan den agter at løse de problemer, der er opstået på grund af denne udsættelse af prøverne, hvis varighed forresten endnu ikke er blevet oplyst, for de ansøgere, hvis ansættelse snart ophører eller allerede er ophørt

d) hvordan den kan garantere, at udvælgelsesprøven forløber korrekt og gennemsigtigt under absolut overholdelse af de bestemmelser, som Kommissionen nu overtræder efter selv at have fastsat dem?

2. I betragtning af ovenstående og af, at Kommissionens afgørelse af 2. december 1999 må forventes at føre til en forøgelse af antallet af ansøgere, anser den det da ikke for hensigtsmæssigt og korrekt at forøge antallet af stillinger, der skal besættes? Hermed kunne det forhindres, at situationen for ansøgere til interne udvælgelsesprøver ikke blev yderligere forværret, idet disse i modsætning til tidligere år er åbne for alle personalekategorier, indeholder mindre strenge adgangskrav og derfor indebærer, at forholdet mellem antallet af ansøgere og ledige stillinger er klart mindre gunstigt i sammenligning med de seneste års interne udvælgelsesprøver.

Svar afgivet på Kommissionens vegne af Neil Kinnock

(16. marts 2000)

1. (a) Den 2. december 1999 besluttede Kommissionens generaldirektør for personale og administration at forlænge fristen for indgivelse af ansøgninger fra den 30. juli kl. 16.00 til den 22. december 1999 kl. 16.00 og ikke at afholde udvælgelsesprøverne den 6. og 7. december 1999 som planlagt. Generaldirektøren traf denne beslutning i kraft af sin funktion som ansættelsesmyndighed, og dette skete i overensstemmelse med personalevedtægten. Næstformanden, der har personalet som ansvarsområde, støttede fuldt ud denne beslutning. Generaldirektøren for personale og administration sendte en meddelelse til hele personalet den 2. december 1999, hvori han forklarede, at han havde truffet denne beslutning som følge af, at et stort antal ansøgere havde henledt hans opmærksomhed på proceduremæssige problemer, som medførte, at de var blevet nægtet adgang til udvælgelsesprøverne, fordi de ikke havde indsendt den nødvendige dokumentation (som krævet i punkt XII i meddelelserne om udvælgelsesprøverne). Da kravene om indsendelse af den nødvendige dokumentation havde været strengere end ved tidligere udvælgelsesprøver, drog generaldirektøren den konklusion, at denne ændring kunne have resulteret i en vis uklarhed for et stort antal ansøgeres vedkommende. Efter at have taget hensyn til alle relevante faktorer handlede generaldirektøren kort og godt ud fra den betragtning, at ansøgere, der i alle andre henseender var berettigede til at deltage i udvælgelsesprøverne, ikke skulle afskæres fra denne mulighed på grund af utilsigtede fejl fra deres side eller mangler ved indsendelsen af den krævede dokumentation.

(b) Generaldirektøren ønskede at sikre sig, at alle tænkelige løsninger var blevet overvejet. Han traf derfor først sin beslutning, efter at de tre udvælgelseskomiteer havde afsluttet deres arbejde med vurderingen af ansøgernes adgangsberettigelse, efter drøftelser med forskellige tjenestegrene i det berørte generaldirektorat og efter et møde med medlemmerne af de tre udvælgelseskomiteer, som fandt sted den 1. december 1999. Derefter meddeltes beslutningen til ansøgerne så hurtigt som muligt.

Den 2. december 1999 sendtes en e-mail til hele personalet, og de enkelte delegationer blev underrettet pr. fax. Den 6. og 7. december 1999 var repræsentanter for ansættelseskontoret til stede på de tre steder for prøvernes afholdelse (Bruxelles, Luxembourg og Ispra), hvis der skulle være ansøgere, der ikke rettidigt havde modtaget oplysningerne, og som derfor mødte op til prøverne. Det var kun tilfældet for fire ansøgeres vedkommende (ud af i alt 538), og Kommission mener derfor, at de foranstaltninger, der blev truffet til underretning af ansøgerne om beslutningen, i betragtning af omstændighederne var hensigtsmæssige.

(c) I meddelelsen af 2. december 1999 til hele personalet anførtes det klart, at ansøgere, der allerede havde fået adgang til de tre udvælgelsesprøver, ikke behøvede at ansøge på ny. Ansøgere, som havde fået adgang inden den 2. december 1999, og hvis kontrakt er udløbet i mellemtiden, har stadig ret til at deltage i udvælgelsesprøverne.

De skriftlige prøver i forbindelse med de interne udvælgelsesprøver fandt sted medio marts 2000, som oplyst i en meddelelse af 12. januar 1999 til hele personalet. Den nærmere dato, der efterfølgende meddeltes til alle, var den 15. marts for KOM/TA/99 og KOM/TC/99 og den 16. marts for KOM/TB/99.

(d) Som ovenfor nævnt traf generaldirektøren sin beslutning i kraft af sin funktion som ansættelsesmyndighed og i overensstemmelse med personalevedtægten. Kommissionen mener derfor ikke, at bestemmelser er blevet overtrådt.

2. På et møde med Det Paritetiske Samarbejdsudvalg den 17. december 1999 accepterede generaldirektøren for personale og administration at tage antallet af ansøgere, der kunne bestå de enkelte udvælgelsesprøver, op til fornyet vurdering i betragtning af det yderligere antal ansøgere, der nu ville få adgang til udvælgelsesprøven som følge af fristens forlængelse, så de oprindeligt godkendte ansøgere ikke stilledes dårligere, selv om yderligere ansøgere fik adgang. Hele personalet orienteredes herom ved en meddelelse af 12. januar 2000 fra generaldirektøren for personale og administration.